Diari Oficial de la Generalitat Valenciana


Sumari del DOGV 7429, del 23-12-2014 (2014/11092)

ORDE 25/2014, de 16 de desembre, de la Conselleria de Benestar Social, per la qual es regulen i convoquen ajudes en matèria de servicis socials especialitzats de la tercera edat per a l'exercici 2015.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7429

Data del DOGV
:   23-12-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11844


Data del document
:   16-12-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 25/2014, de 16 de desembre, de la Conselleria de Benestar Social, per la qual es regulen i convoquen ajudes en matèria de servicis socials especialitzats de la tercera edat per a l'exercici 2015. [2014/11616]  
Des que el text constitucional establira els principis rectors que haurien d'orientar d'ara en avant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.  
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials, implicant cada vegada més als agents, públics o privats, que n'hauran de col·laborar en la prestació i gestió.  
Com ja és habitual, l'ordenació dels servicis socials ve sent canalitzada normativament a través de l'orde que anualment dicta la conselleria competent en esta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.  
Esta orde de convocatòria d'ajudes en matèria de servicis socials per a l'any 2015 respon tant a la lògica creixent d'interés mencionada, avalada pels resultats obtinguts en les convocatòries precedents, com per l'aparició de nous elements condicionants del contingut que s'ha d'ordenar.  
Finalment, el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social, li assigna les competències relatives a polítiques servicis socials i dependència, circumscrivint-se la present orde a l'espai competencial propi de la Direcció General de Dependència i Majors.  
  
En virtut d'això i en compliment d'allò que s'ha estipulat en l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991,  
  
  
ORDENE  
  
TÍTOL I  
Ajudes i subvencions  
  
CAPÍTOL I  
Objecte de l'orde  
  
Article 1. Objecte de l'orde  
És objecte d'esta orde regular i convocar ajudes i subvencions en matèria de servicis socials dirigides a fomentar les següents prestacions i servicis:  
1. Servicis socials especialitzats, en les modalitats descrites en el capítol II del títol I d'esta orde.  
2. Prestacions econòmiques individualitzades per al desenrotllament de persones de la tercera edat en la modalitat de barreres arquitectòniques.  
  
CAPÍTOL II  
Servicis socials especialitzats  
  
Secció primera  
Disposicions generals  
  
Article 2. Objecte  
Constituïx l'objecte de les ajudes regulades en este capítol:  
a) Fomentar l'atenció en determinats centres de servicis socials especialitzats, per mitjà del seu manteniment, d'acord amb el que establix la secció segona d'este capítol.  
b) Fomentar la realització de programes de servicis socials especialitzats, d'acord amb el que establix la secció tercera d'este capítol.  
  
  
Article 3. Obligacions de les entitats subvencionades  
Són obligacions de les entitats subvencionades les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
2. Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determina la concessió o gaudi de la subvenció.  
  
3. Sotmetre's a les actuacions de comprovació, a efectuar per l'òrgan concedent, així com qualsevol altra actuació de comprovació i control financer que puguen realitzar els òrgans de control competents, aportant quanta informació els siga requerida en l'exercici de les actuacions anteriors.  
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.  
  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.  
  
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
7. En tota la informació o documentació que s'oferisca sobre els centres subvencionats haurà de constar la col·laboració i finançament de la Generalitat, a través de la Conselleria de Benestar Social.  
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
9. No minorar ni anul·lar la consignació que s'haja previst inicialment en el seu pressupost per a este fi.  
10. Aquelles inherents a l'autorització administrativa dels centres.  
  
11. No estar incurs, d'acord amb el que establix l'article 13 de la Llei 38/2003, de 17 de novembre, General de Subvencions, en cap causa de prohibició per a obtindre la condició de beneficiari.  
  
Secció segona  
Centres de servicis socials especialitzats  
  
Article 4. Objecte  
Es convoquen ajudes per a finançar el manteniment de centres de servicis socials especialitzats, dirigides a atendre necessitats socials específiques en el sector de tercera edat.  
  
Article 5. Sol·licitants  
1. Podran sol·licitar estes ajudes les persones físiques o jurídiques privades, que siguen titulars de centres de servicis socials especialitzats de tercera edat, sempre que la seua activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, i de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors.  
  
2. En el cas que els centres esmentats presentaren deficiències que afecten la seguretat dels seus usuaris, això constituiria condició resolutòria de la subvenció atorgada.  
  
Article 6. Criteris de valoració i import de la subvenció  
1. Per a l'adjudicació de les ajudes es tindran en compte els següents criteris de valoració, sent la puntuació global màxima de cada sol·licitud de 25 punts:  
- Continuïtat dels centres de servicis socials especialitzats que es troben en funcionament i que venien sent subvencionats en anys anteriors a raó de 2 punts per any amb un màxim de 10 punts.  
  
- Projecte de gestió del centre: fins a 10 punts.  
- Desenrotllament de programes d'atenció a usuaris nous en el sector: fins a 5 punts.  
2. Per a determinar l'import de les subvencions incloses en esta secció, s'utilitzarà el criteri de valoració del cost atenent al criteri preu/plaça/dia. En este supòsit, el finançament es concretarà en funció dels mòduls econòmics que, sobre la base de preu/plaça/dia, es fixen a continuació, havent de considerar màxims.  
- En les residències de tercera edat el mòdul per a les places residencials serà fins a 51,00 ?/persona/dia amb caràcter general i fins a 53,3 ?/persona/dia en les residències que acrediten disposar d'infermeria 24 hores.  
- En centres de dia per a persones majors dependents, el mòdul per a les places de centre de dia serà de fins a 38,00 ?/persona/dia.   
3. En el supòsit de centres integrals de majors, i atenent a les seus peculiaritats, el criteri de valoració serà la diferència ingressos-gastos, considerant-se en tot cas els conceptes que per a l'avaluació del cost estimat s'indiquen a continuació:  
- Salari del personal.  
- Les partides corresponents a arrendaments, assegurances, tributs i contractes anuals de manteniment de les instal·lacions.  
4. En tot cas, el cost total estimat no podrà superar la quantia que resulte d'aplicar al nombre d'usuaris del centre, els mòduls unitaris assenyalats en l'apartat 2 d'este article.  
  
Article 7. Documentació  
La documentació a presentar pels sol·licitants serà la següent:  
a) Sol·licitud segons model que figura en l'annex I d'esta orde, que es trobarà a disposició dels sol·licitants en les direccions territorials de Benestar Social i que haurà de ser omplida adequadament en tots els seus apartats, podent afegir fulls complementaris si fóra necessari. En el cas de les persones jurídiques, la sol·licitud haurà de ser subscrita per qui exercisca la representació de l'entitat.  
b) Model de domiciliació bancària, segons model de l'annex III d'esta orde, per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.  
c) Autorització expressa a la Conselleria de Benestar Social, inclosa en l'apartat «Q» de la sol·licitud, perquè esta comprove les dades relatives a la identitat i, si és el cas, del compliment de les obligacions tributàries i amb la Seguretat Social. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions escaients per a aclarir-la.  
Si el sol·licitant denega l'esmentat consentiment haurà d'aportar els certificats acreditatius de tals circumstàncies.  
d) Declaració responsable de no estar incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE 276, 18.11.2003) i del compliment d'obligacions de reintegrament de subvencions que, si és el cas, se li hagueren exigit, inclosa en l'apartat «P» de la sol·licitud.  
  
Secció tercera  
Programes de servicis socials especialitzats  
  
Article 8. Objecte  
1. Es convoquen ajudes per a la realització de programes de servicis socials especialitzats corresponents als sectors següents:  
- Tercera edat  
- Alzheimer.  
2. Els programes de servicis socials especialitzats corresponents al sector d'Alzheimer, dirigits a la promoció de l'autonomia personal de persones en situació de dependència, hauran de disposar de la corresponent acreditació per part de la Conselleria de Benestar Social.  
  
Article 9. Sol·licitants  
Podran sol·licitar subvencions per a l'any 2015 en les matèries regulades en esta secció, les organitzacions o entitats privades sense ànim de lucre que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Benestar Social, amb anterioritat a la finalització del termini de presentació de sol·licituds.  
  
Article 10. Criteris de valoració i gastos objecte de subvenció  
1. Per a l'adjudicació de les ajudes es tindran en compte els següents criteris de valoració, i la puntuació global màxima de cada sol·licitud serà de 25 punts d'acord amb la distribució següent:  
a) Programes subvencionats en exercicis anteriors la continuïtat dels quals siga convenient per raons de criteris tècnics, quant a eficiència i eficàcia del programa. Es valorarà a raó de 2 punts per any amb un màxim de 10 punts.  
b) Els que es dediquen a impulsar accions integrades que coordinen l'acció de les distintes àrees de benestar social. Es valorarà amb un màxim de 15 punts  
2. Es consideraran gastos objecte de subvenció les següents:  
a) Gastos de personal:  
- Les retribucions salarials del personal del centre, en situació regular de contractació, inclosos els gastos de Seguretat Social.  
- Els gastos derivats del personal que realitza una prestació de servicis, siga o no continuada, realitzats per professionals, encara que esta no cobrisca tot el període subvencionat.  
b) Gastos generals: es tindran en compte aquells que siguen necessaris per al funcionament del programa.  
3. La subvenció serà per l'import sol·licitat o la part del gasto que puga ser objecte de subvenció, fins a esgotar la dotació de les ajudes, tot això segons els criteris i gastos objecte de subvenció descrits en els dos apartats anteriors.  
  
Article 11. Documentació  
En la documentació a aportar per les entitats sol·licitants hauran de tindre's en compte les consideracions següents:  
1. La sol·licitud, per triplicat, segons model que figura en l'annex I d'esta orde, haurà d'estar degudament formalitzada i subscrita per qui tinga la representació de l'entitat, i haurà de coincidir el nom de l'entitat amb què figure en el CIF.  
2. Cada entitat haurà de demanar en una única sol·licitud les subvencions per a tots aquells programes que desitge executar, a partir de la qual es formularà un expedient bàsic del qual es derivaran peces separades. Estes podran resoldre's independentment.  
3. Autorització expressa a la Conselleria de Benestar Social, inclosa en l'apartat «Q» de la sol·licitud, perquè esta comprove les dades relatives a la comprovació de la identitat i, si és el cas, del compliment de les obligacions tributàries i amb la Seguretat Social. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions escaients per a aclarir-la.  
Si el sol·licitant denega l'esmentat consentiment haurà d'aportar els certificats acreditatius de tals circumstàncies.  
4. Declaració responsable de no estar incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE 276, 18.11.2003) i del compliment d'obligacions de reintegrament de subvencions que, si és el cas, se li hagen exigit, inclosa en l'apartat «P» de la sol·licitud.  
5. En aquells casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per esta.  
6. Model de domiciliació bancària, segons model de l'annex III d'esta orde, per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.  
  
  
  
CAPÍTOL III  
Prestacions econòmiques individualitzades per al desenrotllament de persones de tercera edat  
  
Article 12. Objecte i àmbit d'aplicació  
Es convoquen ajudes econòmiques dirigides a persones individuals per al desenrotllament personal de persones de la tercera edat en la modalitat de barreres arquitectòniques.  
  
Article 13. Exclusions i incompatibilitats  
1. Queden explícitament excloses de les prestacions econòmiques individualitzades les sol·licituds que es troben en els supòsits següents:  
  
a) Aquelles la resolució de les quals siga competència institucional d'altres organismes públics diferents de la Direcció General de Dependència i Majors.  
b) Aquelles que hagen sigut subvencionades, pel mateix concepte, per altres organismes.  
2. Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.  
  
  
Article 14. Característiques i tipologia  
S'inclouen en esta tipologia totes aquelles ajudes per a l'eliminació de barreres arquitectòniques existents en la vivenda pròpia o en l'edifici de l'ancià que n'obstaculitzen la mobilitat. Comprenen aquelles transformacions o reformes que contribuïxen a evitar els obstacles i a facilitar la mobilitat.  
  
Article 15. Requisits  
Els requisits que hauran de complir-se per a accedir a este tipus d'ajudes són els següents:  
a) Ser major de 60 anys.  
b) Que hi haja deficiències de caràcter motor o sensorial en el sol·licitant que li impedisquen o dificulten la mobilitat a través de mitjans normals.  
c) Que la sol·licitud estiga referida a elements relacionats amb les necessitats d'accessibilitat i comunicació, i seran exclosos els que signifiquen una millora en la llar/edifici que no estiga directament relacionada amb els impediments físics i/o sensorials.  
d) Idoneïtat d'allò que s'ha sol·licitat per a cobrir la necessitat que planteja el subjecte.  
  
Article 16. Documentació  
1. La documentació a aportar pels interessats en este tipus d'ajudes és la següent:  
a) Sol·licitud segons model oficial que figura en l'annex II d'esta orde, subscrita pel beneficiari o pel seu representant, degudament omplida en la seua totalitat.  
b) Autorització expressa a la Conselleria de Benestar Social, inclosa en l'apartat D de la sol·licitud, perquè esta comprove les dades d'identitat del sol·licitant i la resta de membres de la unitat familiar per mitjà del Sistema de Verificació de Dades d'Identitat, segons establix el Decret 165/2010, de 8 d'octubre, del Consell, pel qual s'establixen mesures de simplificació de i reducció de càrregues administratives en els procediments gestionats per l'Administració de la Generalitat i el seu sector públic. No obstant:  
- Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions corresponents per a aclarir-la.  
- Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons corresponga.  
c) Certificat de convivència emés per l'ajuntament de residència.  
  
d) Autorització expressa a la Conselleria de Benestar Social, inclosa en l'apartat D de la sol·licitud, per a poder accedir a les dades personals del sol·licitant i la resta de membres de la unitat familiar, que es troben en els fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present orde.  
e) Declaració responsable de no estar incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE 276, 18.11.2003) i del compliment d'obligacions de reintegrament de subvencions que, si és el cas, se li hagen exigit, inclosa en l'apartat «C» de la sol·licitud.  
En el cas que no es preste consentiment, haurà de presentar-se fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar, o, a falta d'això, haurà d'aportar certificat negatiu de declaració i certificat acreditatiu de la pensió rebuda pel sol·licitant.  
f) Informe mèdic sobre la situació del sol·licitant o certificat de discapacitat.  
g) Informe social  
h) Pressupost de les adaptacions a realitzar.  
i) Justificació de la propietat de la vivenda o l'autorització del propietari per a realitzar les reformes.  
j) Permisos municipals, si és el cas.  
k) Model de domiciliació bancària degudament omplida, segons model de l'annex III d'esta orde.  
2. Quant a l'ús i protecció de les dades contingudes en la documentació esmentada, haurà d'estar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
Article 17. Criteris de valoració i determinació de la subvenció  
1. Les sol·licituds presentades es valoraran d'acord amb la renda per capita de la unitat familiar del sol·licitant, ordenada de menor a major.  
2. La quantia de la subvenció estarà en funció dels ingressos globals de la unitat familiar, del seu nombre de membres, del cost de l'activitat subvencionada i del mòdul màxim determinat en l'apartat 4 d'este article, i no podrà excedir, en cap cas, d'este mòdul o del cost de l'activitat subvencionada.  
Els ingressos globals de la unitat familiar es computaran d'acord amb el barem establit en la taula següent:  
  
Núm. membres 1 2 3 4 o més  
Ingressos anuals bruts percebuts, en euros, fins a:  
% Subvenció    
100 5.000,00 6.500,00 7.750,00 9.000,00  
95 5.600,00 7.280,00 8.680,00 10.080,00  
90 6.000,00 7.800,00 9.300,00 10.800,00  
85 7.000,00 9.100,00 10.850,00 12.600,00  
80 8.000,00 10.400,00 12.400,00 14.400,00  
75 9.000,00 11.700,00 13.950,00 16.200,00  
70 10.000,00 13.000,00 15.500,00 18.000,00  
60 11.000,00 14.300,00 17.050,00 19.800,00  
50 12.000,00 15.600,00 18.600,00 21.600,00  
40 13.000,00 16.900,00 20.150,00 23.400,00  
30 14.000,00 18.200,00 21.700,00 25.200,00  
20 15.000,00 19.500,00 23.250,00 27.000,00  
10 \*        
\* A partir de les quanties establides en la fila anterior  
  
  
3. Als efectes d'esta orde, es considerarà unitat familiar la integrada per les persones que convisquen en el domicili familiar, cosa que s'acreditarà per mitjà de certificat de convivència expedit per l'ajuntament corresponent, i que els unisca un vincle de parentiu fins al segon grau de consanguinitat o afinitat.  
4. El mòdul econòmic màxim pel qual es regixen estes prestacions per a l'eliminació de barreres arquitectòniques és de fins a 3.400 ?.  
  
  
TÍTOL II  
Procediment  
  
CAPÍTOL I  
Lloc i termini de presentació  
  
Article 18. Lloc de presentació.  
Les sol·licituds d'ajuda regulades en esta convocatòria es presentaran, junt amb la documentació requerida, en la Direcció Territorial de Benestar Social de la província on radique el centre o on es desenrotlle el programa per al qual se sol·licita la subvenció. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 19. Terminis de presentació  
El termini de presentació de sol·licituds serà el següent:  
1. Per a servicis socials especialitzats el termini serà d'un mes comptat a partir de l'endemà de la publicació d'esta orde en el Diari Oficial de la Comunitat Valenciana.  
2. Per a prestacions econòmiques individualitzades el termini comprendrà des de l'endemà de la publicació d'esta orde fins al 31 d'octubre de 2015. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades després d'eixa data i abans del 31 de desembre de l'any esmentat, sempre que s'acredite documentalment l'aparició de la necessitat fora del termini normal de presentació de sol·licituds.  
  
CAPÍTOL II  
Tramitació, resolució i recursos  
  
Article 20. Instrucció  
1. Rebudes les sol·licituds, les direccions territorials de Benestar Social les verificaran, i podran realitzar d'ofici les actuacions que consideren necessàries per a la determinació, coneixement, i comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fa, es considerarà que desistix de la seua petició prèvia resolució, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
3. En qualsevol fase de la tramitació dels expedients, a la vista de la documentació que es troba en cada un d'estos i de les obligacions que s'adquirixen per la concessió de l'ajuda, es podran demanar informes dels organismes i de les entitats que es considere oportú i efectuar les comprovacions necessàries sobre l'exactitud de tot això.  
4. Amb caràcter general, els tràmits que hagen de ser omplits pels interessats/des en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
  
  
Article 21. Procediment de concessió de les ajudes.  
El procediment de concessió de les ajudes regulades en esta orde es tramitarà en règim de concurrència competitiva, i s'hi contemplaran els supòsits següents:  
1. Servicis socials especialitzats  
En el cas de sol·licituds de subvencions de servicis socials especialitzats, en cada Direcció Territorial de Benestar Social es crea una comissió tècnica instructora, els components de la qual seran designats pel respectiu director territorial, i comprendran en tot cas un/a cap de servici, un/a cap de secció i un/a tècnic/a  
La comissió esmentada tindrà com a missió l'avaluació de totes les sol·licituds presentades, d'acord amb els criteris establits en la present convocatòria, i formularà la proposta ordenada segons els criteris establits en la present orde a la comissió de valoració de la Direcció General de Dependència i Majors:  
En la Direcció General de Dependència i Majors es crea una comissió de valoració composta per:  
- El/la subdirector/a general de Dependència i Majors, que actuarà com a president/a de la comissió.  
- El/la cap de Servici de Gestió de Centres i Programes de Persones Majors.  
- - Dos caps de secció de la Direcció General de Dependència i Majors.  
- - Un/a tècnic/a de la Direcció General de Dependència i Majors  
L'esmentada comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es regulen i convoquen en esta orde, amb el límit del crèdit existent.  
  
2. Prestacions econòmiques individualitzades  
En el cas d'ajudes destinades a prestacions econòmiques individualitzades, la comissió tècnica instructora abans referida tindrà caràcter de comissió de valoració.  
L'esmentada comissió elaborarà amb caràcter mensual una llista única prioritzada d'expedients complets en la referida fitxa, d'acord amb els criteris definits en l'article 17 i seguint l'orde establit en aquella, elevarà a l'òrgan competent per a la concessió d'ajudes, successives propostes de concessió a favor del nombre de beneficiaris que permeten les disponibilitats de crèdit existent en cada moment.  
Els expedients inclosos en les successives propostes de la comissió de valoració, passaran a englobar-se en la llista única prioritzada.  
  
Article 22. Resolució. Delegació de competències  
1. Es delega la facultat de resolució de les sol·licituds d'ajudes relatives a servicis socials especialitzats en la directora general de Dependència i Majors.  
La facultat de resolució de les sol·licituds d'ajudes relatives a prestacions econòmiques individualitzades regulades en el capítol III del títol I d'esta orde, es delega en els directors territorials de Benestar Social.  
Estes delegacions s'efectuen d'acord amb la Resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria.  
  
2. El termini màxim per a resoldre i notificar les resolucions sobre les sol·licituds de servicis socials especialitzats i prestacions econòmiques individualitzades, serà de sis mesos comptats des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la seua quantia. En el cas de les sol·licituds de PEI presentades després de la data de publicació dels crèdits, el termini de sis mesos es comptarà a partir de la data de la sol·licitud.  
No obstant això, si es desestima totalment o parcialment sol·licituds per falta de consignació pressupostària i, després de la finalització del termini de resolució, s'incrementaren els crèdits destinats a finançar les dites ajudes, estes sol·licituds exclusivament podran valorar-se, resoldre's i notificar-se en el termini de 3 mesos comptat a partir de la data de publicació en el Diari Oficial de la Comunitat Valenciana de la resolució de la consellera de Benestar Social que done publicitat a este increment.  
3. En els casos en què haja de requerir-se a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, a falta d'això, pel transcurs del termini concedit.  
  
4. Excepcionalment, podrà acordar-se l'ampliació dels mencionats terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.  
5. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, de conformitat amb allò que disposa l'article 44 de la Llei 30/1992, de 26 de novembre, i en l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenrotllar l'entitat beneficiària.  
  
7. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
8. La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els seus titulars els qui respondran amb caràcter exclusiu.  
9. Així mateix, la concessió d'una subvenció a l'empara d'esta orde, no comportarà cap obligació per part de la Conselleria de Benestar Social d'atorgar subvencions en exercicis posteriors.  
  
Article 23. Recursos  
Les resolucions expresses o presumptes dictades pels òrgans competents de la Conselleria de Benestar Social, posen fi a la via administrativa, i contra elles, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es podrà interposar potestativament, recurs de reposició davant del mateix òrgan que l'ha dictat en el termini d'un mes comptat des de l'endemà de la notificació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, o de sis mesos si l'acte fóra presumpte, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre que s'estime pertinent.  
  
  
  
TÍTOL III  
Del pagament i de la justificació de les subvencions  
  
Article 24. Garanties prèvies al pagament de bestreta de la subvenció  
1. Quan es produïsquen bestretes de pagament, el beneficiari de la subvenció vindrà obligat a garantir-ne l'import. A estos efectes, s'entendrà per bestretes de pagament les quantitats que siguen alliberades a favor del beneficiari amb anterioritat al fet que este justifique el gasto corresponent.  
2. El percentatge de l'esmentada bestreta serà l'establit en el text refós de la Llei d'Hisenda Pública de la Generalitat Valenciana, tenint en compte el que disposa la Llei de Pressupostos de la Generalitat per a l'any 2015.  
3. No obstant això, queden exceptuades del compliment d'esta obligació les entitats sense ànim de lucre i les persones físiques i les famílies en què concórreguen les circumstàncies previstes en l'article 47 bis, apartat 3.a, del text refós de la Llei d'Hisenda Pública de la Generalitat Valenciana, aprovat per decret legislatiu de 26 de juny de 1991, del Consell.  
4. L'esmentada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari i amb renúncia expressa al benefici d'excussió previst en l'article 1830 del Codi Civil.  
5. Per a la constitució i tramitació de les garanties caldrà ajustar-se al que disposa l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV 350, de 07.03.1986).  
6. Siga quina en siga la forma triada per a formalitzar la garantia, esta haurà de depositar-se en els Servicis Territorials de la Conselleria d'Hisenda i Administració Pública de la província corresponent, els quals faran entrega al beneficiari de la carta de pagament acreditativa del depòsit. La carta de pagament esmentada haurà de ser presentada pel beneficiari en la Direcció Territorial de Benestar Social de la província com a requisit previ i inexcusable per al pagament de la bestreta.  
  
Article 25. Sistema de pagament de les subvencions  
El pagament de les ajudes i subvencions regulades en esta orde s'efectuarà ajustant-se al règim que s'especifica a continuació per a cada un dels tipus d'ajudes:  
1. En el cas de subvencions corresponents a servicis socials especialitzats, llevat que la legislació de la Generalitat permeta un règim de lliurament de transferències corrents distint, el pagament s'ajustarà al que disposa l'article 47 bis del text refós de la Llei d'Hisenda Pública de la Generalitat Valenciana en els següents terminis i percentatges:  
  
a) S'anticiparà un 40 % de l'import de la subvenció després de la seua concessió.  
b) Després de l'aportació i comprovació de la documentació justificativa de l'efectiva i correcta aplicació de la suma alliberada en l'apartat anterior, s'abonarà una segona bestreta la quantia de la qual ascendirà al 20 % de l'import de la subvenció.  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.  
2. El pagament de les prestacions econòmiques individualitzades s'efectuarà contra presentació per part de persona beneficiària, de la justificació que acredite el seu dret a la percepció de l'ajuda.  
  
Article 26. Sistema de justificació de les subvencions  
1. En el cas de beneficiaris de prestacions econòmiques individualitzades, estaran obligats d'entregar quants documents, factures, manaments de pagament, etc., siguen necessaris per a justificar la quantia del gasto efectuat en relació amb l'objecte subvencionat.  
2. Per a les subvencions relatives als servicis socials especialitzats, el procediment per a realitzar-ne la justificació estarà directament relacionat amb el règim de pagaments establit en l'article 25 d'esta orde per als diferents tipus de subvencions.  
3. En el cas de servicis socials especialitzats:  
a) Quan es tracte de subvencions per al manteniment de centres l'import del qual ha sigut determinat utilitzant el criteri preu/plaça/dia, el gasto a justificar serà, com a mínim, igual al cost estimat que va servir de base per al càlcul de la subvenció.   
b) Quan es tracte de subvencions per al manteniment de centres l'import del qual ha sigut determinat utilitzant el criteri diferència ingressos-gastos o la realització de programes, el gasto a justificar serà, com a mínim, igual al cost estimat que va servir de base per al càlcul de la subvenció.  
5. En cap cas l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques o entitats públiques o privades, o de qualsevol altra causa, supere el cost de l'activitat a desenrotllar pel beneficiari. En el cas que l'import de la subvenció supere el cost de l'activitat exercida, l'Administració en procedirà al reintegrament quant a l'excés, i a l'exigència de l'interés de demora des del moment del pagament de la subvenció.  
  
6. Amb independència del tipus de subvenció que es tracte, el termini màxim de presentació de la justificació finalitzarà el dia 31 de gener de l'any 2016.  
  
Article 27. Documentació justificativa a presentar pel beneficiari  
1. La justificació de les subvencions corresponents a servicis socials especialitzats, a més d'allò que s'ha exigit en els apartats següents, consistirà en la presentació de la memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud, així com en el següent:  
  
a) Quan es tracte de subvencions per a manteniment de centres, la justificació del gasto consistirà en la presentació davant de la Direcció Territorial de Benestar Social corresponent, de les relacions mensuals de beneficiaris atesos, així com de tota la documentació necessària per a acreditar el gasto realitzat, entre el qual haurà d'incloure's, almenys, el següent:  
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut pagats o carregats en compte.  
- En el cas que hi haja persones que presten servicis en el centre a canvi d'una gratificació, hauran de presentar-se els rebuts justificatius del gasto, en què conste el nom del centre i el nom, cognoms i DNI de la persona col·laboradora.  
- Si hi ha persones treballant en el centre en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.  
b) Quan es tracte de subvencions que financen la realització de programes de servicis socials especialitzats, la justificació del gasto consistirà en la presentació davant de la Direcció Territorial de Benestar Social corresponent, de tota la documentació necessària per a acreditar el gasto realitzat. Els gastos que s'hi justifiquen hauran de tindre relació amb els programes subvencionats.  
Així mateix, si hi ha professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.  
2. Les factures acreditatives del gasto realitzat hauran de reunir els requisits inclosos en el Reial Decret 1619/2012, de 30 de gener, pel qual aprova el Reglament regulador de les obligacions en matèria de facturació.  
  
Article 28. Desistiment sense efectes o minoració de l'import de la subvenció i exigència de reintegraments d'imports indegudament percebuts  
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió econòmica i pressupostària.  
2. El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
3. En la tramitació del procediment es garantirà, en tot cas, el dret de l'interessat a l'audiència.  
4. El termini màxim per a resoldre i notificar la resolució serà de sis mesos des del moment en què s'incoe l'expedient de revocació o minoració, i si és el cas, reintegrament.  
5. Les quantitats que s'hagen de reintegrar tindran consideració d'ingrés de dret públic, als efectes del procediment aplicable per a la cobrança.  
  
Article 29. Aplicació de les disposicions del present títol  
Les disposicions contingudes en este títol seran aplicables sempre que la corresponent llei de pressupostos o qualsevol altra llei de la Generalitat o les seues normes de desplegament, no hi establisquen condicions distintes.  
  
DISPOSICIONS ADDICIONALS  
  
Primera. Eficàcia de la convocatòria  
L'eficàcia d'esta convocatòria queda condicionada a l'existència, en les línies, T1326000, T2188000, T2736000 i T2737000 dels Pressupostos de la Generalitat de l'exercici econòmic de l'any 2015, de crèdit adequat i suficient per a atendre les ajudes previstes en aquella. A este efecte, la Conselleria de Benestar Social publicarà una resolució que especifique tant les línies pressupostàries com les quanties que servisquen de suport a les ajudes descrites en esta convocatòria.  
  
Segona. Unions de fet  
De conformitat amb el que disposa la Llei 5/2012, de 15 d'octubre, d'Unions de Fet Formalitzades de la Comunitat Valenciana, podran acreditar-se les unions esmentades per mitjà del corresponent certificat emés pel Registre Administratiu d'Unions de Fet de la Comunitat Valenciana, als efectes d'accedir a les corresponents ajudes regulades en esta orde.  
  
Tercera. Persones jurídiques  
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris persones jurídiques, podran articular-se per mitjà de document administratiu subscrit per ambdós parts, on consten els seus drets i obligacions i l'objecte de la subvenció, amb detall dels programes a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.  
  
Quarta. Notificació a la Comissió Europea  
Les ajudes concedides en virtut d'esta orde no precisen de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides a col·lectius que no exercixen activitat econòmica o persones físiques.  
  
DISPOSICIONS FINALS  
  
Primera. Mesures per a l'aplicació d'esta orde  
S'autoritza la persona titular de la Direcció General de Dependència i Majors, perquè en l'àmbit de les seues competències, adopte les mesures necessàries per a l'aplicació d'esta orde.  
  
Segona. Publicitat de centres, servicis i programes  
1. Quan per part de les entitats sol·licitants es faça publicitat a través de qualsevol mitjà de comunicació, dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre, servici, activitat o programa «subvencionat per la Generalitat».  
2. En els locals dels centres subvencionats haurà d'exposar-se en lloc visible una placa d'identificació en què s'indique la condició de centre subvencionat per la Generalitat.  
En tot cas, quan es presente la justificació haurà d'adjuntar-se fotografia acreditativa de l'extrem esmentat, fent-se constar en l'ofici de remissió de la justificació esmentada a la direcció territorial corresponent.  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquella mentres no hi haja en els pressupostos de l'exercici econòmic de l'any 2015 crèdit adequat i suficient per a fer front a les ajudes.  
  
  
Quarta. Recursos  
Contra esta orde, que posa fi a la via administrativa, podrà interposar-se, potestativament recurs de reposició davant del mateix òrgan que l'ha dictada, en el termini d'un mes a comptar de l'endemà de la publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, d'acord amb el que disposen els articles 10 i 46 de l'esmentada Llei 29/1998, de 13 de juliol. Tot això sense perjuí que puga interposar-se qualsevol altre recurs que es considere oportú.  
  
  
València, 16 de desembre de 2014  
  
La consellera de Benestar Social,  
ASUNCIÓN SÁNCHEZ ZAPLANA